[pic] | EUROOPAN YHTEISÖJEN KOMISSIO |

Bryssel 8.7.2005

KOM(2005) 308 lopullinen

KOMISSION KERTOMUS NEUVOSTOLLE JA EUROOPAN PARLAMENTILLE

Hongkongin erityishallintoalue: vuosikertomus 2004

{SEC(2005) 922}

KOMISSION KERTOMUS NEUVOSTOLLE JA EUROOPAN PARLAMENTILLE

Hongkongin erityishallintoalue: vuosikertomus 2004

”Yksi maa, kaksi järjestelmää” -periaatteen täytäntöönpanolle oli vuonna 2004 tunnusomaista Manner-Kiinan viranomaisten kasvava vaikutusvalta alueen hallinnossa, mikä oli seurausta erityisesti Kiinan kansankongressin pysyvän komitean osallistumisesta valtiosäännön kehittämisprosessiin. Tämä aiheutti sekä alueella että sen ulkopuolella huolta siitä, oliko periaate ”hongkongilaiset hallitsevat hongkongilaisia” vielä voimassa.

Vuoden alussa odotukset poliittisista uudistuksista olivat korkealla demokratiaa ajavien ryhmien keskuudessa. Arviolta 100 000 hongkongilaista osallistui 1. tammikuuta rauhanomaiseen marssiin, jolla tuotiin esille kansalaisten halu lisätä osallistumistaan politiikkaan ja hallintoon. Lisärohkaisua tältä osin saatiin, kun Hongkongin hallitus perusti 7. tammikuuta valtiosäännön kehittämistä käsittelevän työryhmän, joka aloitti asiaa koskevan julkisen kuulemismenettelyn.

Kiinan kansankongressin pysyvä komitea teki kuitenkin 26. huhtikuuta paikallisten viranomaisten pyynnöstä Hongkongia säätelevän perustuslain ( Basic Law ) tulkintaa koskevan päätöksen, jossa sallitaan vain vähäisiä muutoksia Hongkongin toimeenpanevan johtajan vaalijärjestelmään vuonna 2007 ja lainsäädäntöneuvoston vaalijärjestelmään vuonna 2008. Hongkongin erityishallintoalueen hallitus ilmoitti noudattavansa tätä päätöstä, joten mahdollisuudet edistyä merkittävästi perustuslain ”lopullisen päämäärän”, yleisten vaalien, toteuttamisessa eivät ole juurikaan parantuneet. EU esitti Pekingissä ja Hongkongissa 28. toukokuuta virallisen diplomaattisen kannanoton, jossa ilmaistiin huoli kansankongressin pysyvän komitean ohjeiden ristiriitaisuudesta perustuslain Hongkongille takaaman laajan itsehallinnon kanssa.

Näistä tapahtumista huolimatta syyskuussa järjestettiin asianmukaisesti sujuneet lainsäädäntöneuvoston vaalit, joiden äänestysprosentti oli ennätyksellisen korkea. Äänestäjistä 62 prosenttia kannatti demokratiaa ajavien ryhmien ehdokkaita, mikä osoittaa, että demokratian lisäämisellä on alueella edelleen vahva tuki. Vaalijärjestelmän luonteesta johtuen kuitenkin vain 25 paikkaa uuden lainsäädäntöneuvoston 60 paikasta meni demokratiaryhmittymän edustajille. Hallitusta kannattavat puolueet säilyttivät enemmistön. Vaalijärjestelyt olivat kokonaisuudessaan osoitus erityishallintoalueen poliittisesta kypsyydestä ja siitä, että demokratian laajentamiselle on terve pohja.

Hongkongin kansalaisyhteiskunnan ja lehdistön vapaa toiminta jatkui ja niistä tuli vuoden aikana yhä äänekkäämpiä ja kriittisempiä. Tämän seurauksena niiden suhteet erityishallintoalueen hallitukseen ja sen johtajiin heikkenivät jossain määrin, mikä vähensi joidenkin hallituksen johtohenkilöiden kansansuosiota. Eräät toimittajat ovat toisaalta myös väittäneet, että heitä on painostettu lieventämään kritiikkiään hallituksen politiikkaa kohtaan.

Euroopan komissio pani tyytyväisenä merkille syyskuussa 2004 julkistetun rotusyrjintää koskevan lakiesityksen ja toivoo, että kansainvälisiä normeja vastaava kattava laki hyväksytään vuonna 2005.

Hongkongin hallituksen toimintaperiaatteita ja joitakin sen yksittäisiä hankkeita on arvosteltu voimakkaasti vuoden aikana. Hallitukselle ja poliittiselle järjestelmälle on annettava tunnustusta siitä, että osa tästä kritiikistä myönnettiin oikeaksi ja sitä jopa esitettiin hallituksen itsensä tilaamissa raporteissa. Esimerkkinä tästä voidaan mainita SARS-epidemian huonoon hoitoon kohdistunut arvostelu. Lisäksi voidaan mainita julkinen kiistely eräistä suurista julkisista rakennushankkeista ja niihin liittyvistä liiketoimista, joiden yhteydessä hallitusta on syytetty salaisista sopimuksista liike-elämän kanssa (Hunghomin niemimaan asuntorakennushanke, West Kowloon Cultural District -hanke ja REIT Linksin julkisen asuntotuotannon osakkeiden viivästynyt liikkeeseenlasku).

Viimeisin näistä liiketoimista estettiin tuomioistuimen hyväksyttyä asiasta nostetun kanteen, mikä on rohkaiseva merkki oikeuslaitoksen riippumattomuuden ja oikeusvaltioperiaatteen säilymisestä Hongkongissa. Sananvapauden säilyminen alueella näkyy siinä, miten korkeat virkamiehet ovat joutuneet jatkuvan julkisen kritiikin kohteeksi. Eräät heistä ovat eronneet tämän painostuksen seurauksena, kuten terveysministeri vuoden 2004 puolivälissä SARS-raportin johdosta. Myös toimeenpaneva johtaja erosi lopulta maaliskuussa 2005 (”terveyssyistä”).

Keskushallinnon talouspolitiikat hyödyttivät Hongkongia yhä enenevässä määrin vuonna 2004. Tiiviimpää taloudellista kumppanuutta koskevan sopimuksen, CEPA I:n ( Closer Economic Partnership ), voimaantulo vuonna 2004 ja järjestelyn syventäminen tulevaisuudessa CEPA II -sopimuksella, keskustelujen aloittaminen koko Helmijoen suistoaluetta koskevasta yhteistyöstä ( Pan-Pearl River Delta Cooperation ) ja ehkä tärkeimpänä Manner-Kiinasta tulevia matkailijoita koskevan järjestelmän käyttöönotto tarjosivat todellisen piristysruiskeen Hongkongin taloudelle, joka oli vuonna 2004 vasta nousemassa kuusi vuotta kestäneestä laskusuhdanteesta, jota vuoden 2003 SARS-epidemian vaikutukset olivat vielä pahentaneet.

Hongkongin ja Kiinan taloudet kehittyivät vuonna 2004 symbioottisempaan suuntaan, niiden keskinäinen riippuvuus kasvoi ja ne lähentyivät toisiaan. Näiden kahden talousjärjestelmän yhä tiiviimpää nivoutumista toisiinsa voidaan pitää myönteisenä kehityksenä sekä Kiinan että Hongkongin kannalta. Monet Hongkongin liiketavat ovat yleistyneet Manner-Kiinassa, mistä on ollut hyötyä myös Hongkongin talouskehitykselle.

Vuoden puoliväliin mennessä talouden elpymiskehitys oli hyvässä vauhdissa. Talouskasvu vuonna 2004 oli 8,1 prosenttia, työttömyys oli vähenemässä, kiinteistö- ja osakemarkkinat elpyivät, deflaation tilalle tuli maltillinen hintainflaatio ja julkisen talouden alijäämä alkoi pienetä.

Hongkongin ja Euroopan unionin väliset kauppa- ja rahoitusvirrat kasvoivat ja syvenivät entisestään. EU oli vuonna 2004 Hongkongin kolmanneksi tärkein tavarantoimittaja Manner-Kiinan ja Japanin jälkeen. Toisaalta EU oli Hongkongin kolmanneksi merkittävin vientimarkkina-alue Yhdysvaltojen ja Manner-Kiinan jälkeen. EU:n yritykset ovat markkinajohtajia monilla aloilla, erityisesti rahoitus- ja muissa palveluissa.

Euroopan komissio toi uudelleen esille huolensa siitä, että Hongkongista puuttuu kilpailulainsäädäntö, mutta asiassa ei juurikaan edistytty vuonna 2004. Tämän kysymyksen ratkaiseminen on jatkossakin ensisijainen tavoite EU:n taloussuhteissa alueen kanssa. Euroopan komissio antoi lisäksi tunnustusta erityishallintoalueen toimille teollis- ja tekijänoikeuksien suojelemiseksi, vaikka Hongkong olikin edelleen kolmanneksi suurin alkuperämaa EU:hun tuotujen tuoteväärennösten osalta ja lisätoimia tarvitaan tältä osin edelleen.

Myös EU:n ja Hongkongin viralliset suhteet ja yhteistyö kauppa-, maahanmuutto- ja tulliasioissa sekä yritystenvälinen vuoropuhelu syvenivät entisestään vuonna 2004. EU:n kauppakomissaari Pascal Lamy teki virallisen vierailun Hongkongiin maaliskuussa 2004. Syyskuussa Hongkongin oikeus- ja sisäasioiden ministeri Ambrose Lee tapasi EU:n oikeus- ja sisäasioista vastaavan komissaarin ja avasi EY:n ja Hongkongin yhteisen takaisinottokomitean ensimmäisen kokouksen Brysselissä. EY:n ja Hongkongin tulliyhteistyösekakomitean viides kokous pidettiin Brysselissä syyskuussa. EU:n ja Hongkongin liiketoiminnan yhteistyökomitean viides täysistunto pidettiin Hongkongissa maaliskuussa 2004. Komissio myös ilmaisi tyytyväisyytensä WTO:n päätökseen järjestää WTO:n kuudes ministerikokous Hongkongissa joulukuussa 2005.

Komission analyysi kokonaisuudessaan esitetään komission valmisteluasiakirjassa SEC(2005) 922.